ก.ล.ต.จ่อเพิ่มไลเซ่นส์ “ตัวกลางตราสารทุน-กองทุนส่วนบุคคล” บังคับใช้ครึ่งปีหลัง
ก.ล.ต.จ่อเพิ่มไลเซ่นส์ "ตัวกลางตราสารทุน-กองทุนส่วนบุคคล" บังคับใช้ครึ่งปีหลัง
ก.ล.ต.จ่อเพิ่ม 2 ไลเซ่น "ตัวกลางตราสารทุน-กองทุนส่วนบุคคล" บังคับใช้ครึ่งปีหลัง
23 เม.ย. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นเกี่ยวกับการแก้ไขประกาศที่เกี่ยวข้องเพื่อรองรับการเพิ่มใบอนุญาตการเป็นตัวกลางด้านตราสารทุนและใบอนุญาตการจัดการกองทุนส่วนบุคคล เพื่อให้ครอบคลุมและสอดคล้องกับร่างกฎกระทรวงฯ พร้อมลดค่าธรรมเนียมให้ผู้ประกอบธุรกิจเดิมที่ขอเปลี่ยนใบอนุญาตใหม่
ทั้งนี้ ตามที่คณะรัฐมนตรีมีมติอนุมัติหลักการร่างกฎกระทรวงว่าด้วยการอนุญาตการประกอบธุรกิจหลักทรัพย์ โดยเพิ่มใบอนุญาตประกอบธุรกิจหลักทรัพย์ประเภทใหม่ 2 ประเภท ได้แก่ ใบอนุญาตประกอบธุรกิจหลักทรัพย์แบบ จ. เพื่อรองรับการเป็นตัวกลางเฉพาะด้านตราสารทุน และใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคล ซึ่งทำให้ผู้ลงทุนมีโอกาสเลือกผู้ให้บริการที่มีคุณภาพตรงกับความต้องการ และส่งเสริมการพัฒนาในตลาดทุน โดยคาดว่าจะมีผลใช้บังคับภายในไตรมาสที่ 3-4 ปี 2563 นั้น
ดังนั้น ก.ล.ต. จึงมีแนวคิดจะแก้ไขประกาศที่เกี่ยวข้องเพื่อรองรับการเพิ่มประเภทใบอนุญาตดังกล่าว ให้ครอบคลุมและสอดคล้องกับร่างกฎกระทรวงฯ โดยให้สถาบันการเงินที่มีกฎหมายเฉพาะสามารถขอรับใบอนุญาตประกอบธุรกิจหลักทรัพย์แบบ จ เพื่อเป็นตัวกลางเฉพาะด้านตราสารทุน และใบอนุญาตประกอบธุรกิจหลักทรัพย์ประเภทการจัดการกองทุนส่วนบุคคลได้ รวมทั้งให้ผู้ประกอบธุรกิจที่ได้รับใบอนุญาตการจัดการกองทุนส่วนบุคคลสามารถขอรับใบอนุญาตเพื่อประกอบธุรกิจที่เกี่ยวเนื่องได้ โดยไม่มีค่าธรรมเนียมใบอนุญาตเช่นเดียวกับหลักเกณฑ์ปัจจุบัน
สำหรับผู้ประกอบธุรกิจรายเดิมที่จะขอเปลี่ยนใบอนุญาตเป็นผู้ประกอบธุรกิจหลักทรัพย์แบบ จ หรือธุรกิจหลักทรัพย์ประเภทการจัดการกองทุนส่วนบุคคล เพื่อให้สอดคล้องกับการทำธุรกิจจริง สามารถนำค่าธรรมเนียมที่ชำระไว้แล้วมาใช้เป็นส่วนลดของค่าธรรมเนียมสำหรับใบอนุญาตใหม่ได้
ทั้งนี้ ก.ล.ต. ได้เผยแพร่เอกสารรับฟังความคิดเห็นในเรื่องดังกล่าวไว้ที่เว็บไซต์ ก.ล.ต. https://www.sec.or.th/TH/Pages/PB_Detail.aspx?SECID=619 ผู้ที่เกี่ยวข้องและผู้สนใจสามารถแสดงความคิดเห็นได้ที่เว็บไซต์ หรือทาง e-mail: [email protected] หรือ [email protected] จนถึงวันที่ 22 พฤษภาคม 2563